เวียงจูมออน หรือ Vieng Joom On Tea House สาขาเซ็นทรัลเวิล์ดตั้งอยู่บริเวณชั้น 5 ของห้าง ใกล้กับฝั่ง Zen ลักษณะของร้านเห็นเป็นสีชมพูมาแต่ไกล ประกอบด้วยเคาน์เตอร์ตรงกลาง แบ่งบริเวณที่นั่งเป็นสองฟากซ้ายและขวา ลักษณะร้านเป็นร้านแบบเปิดแต่บรรยากาศก็สบายๆ ดีค่ะ อาจเป็นเพราะโซนนี้เป็นโซนร้านเฟอร์นิเจอร์ทำให้มีคนเดินผ่านไม่มากเท่าไหร่ จึงยังคงความเป็นส่วนตัวไว้ได้ ร้านเวียงจูมออนเป็นร้านที่มีต้นกำเนิดที่เชียงใหม่โดยร้านเป็นร้านสีชมพูสมกับชื่อเวียงจูมออน (จูมออนแปลว่าสีชมพู) ตั้งอยู่ริมแม่น้ำปิง ...เท่าที่ดูจากเมนูเหมือนสาขาในกรุงเทพจะมีขนมน้อยกว่าสาขาที่เชียงใหม่นะคะ

วันนี้ลองสั่ง Scone set (320 บาท) ซึ่งในเซ็ตนี้ประกอบด้วยสโคน 4 ชิ้นและชาหนึ่งกา ทั้งนี้สามารถเลือกชาได้ทุกชนิดในร้านค่ะ ซึ่งทางร้านมีชาให้เลือกเยอะมากทั้ง Blended tea และ Chinese tea โดยแต่ละชนิดก็ยังมีให้เลือกอีกหลากหลายค่ะ เลยเลือกสั่ง Top leaf hot tea ซึ่งเป็นชาที่ทำจากยอดชามา 

สำหรับสโคนที่เสิร์ฟมาในเซ็ตทั้งหมด 4 ชิ้น เป็นสโคนธรรมดาสองชิ้นและสโคนลูกเกดอีกสองชิ้น เสิร์ฟมาพร้อมกับเนย แยมสตรอเบอร์รี่ แยมมะม่วง และครีมเนยถั่ว เนื้อสโคนเป็นแบบนิ่มเนื้อละเอียดและมีความชุ่มของเนยซึ่งสำหรับเราแล้วชอบแบบนี้ค่ะ ตอนเสิร์ฟมาร้อนๆ รีบปาดกลางทาเนยลงไปแล้วถมแยมสตรอเบอร์รี่ลงไป กรี๊ดดด อร่อย ...ส่วนครีมเนยถั่วนี่ตอนแรกคิดว่าเป็นวิปปิ้งครีมธรรมดา แต่พอปาดลงไปแล้วโห...อร่อยมากเลยค่ะ เนยถั่วหอมๆ กับครีมมันๆ สโคนก็มัน มันกันเข้าไปแต่อร่อยสุดๆ แต่ที่ด้อยสุดสำหรับเราเห็นจะเป็นแยมมะม่วงซึ่งรสอ่อนมากไปหน่อย รสและกลิ่นสโคนกลบหมดเลยกลายเป็นว่าไม่ได้ช่วยดึงรสให้เด่นขึ้นแต่อย่างใด

Top leaf tea พนักงานชงมาให้เรียบร้อยค่ะ สีอ่อนเพราะเป็นยอดชาแต่ได้รสขมติดปลายลิ้น หอมและอร่อยจริงๆ ค่ะ ถูกใจคอชาอย่างเรามาก สามารถขอให้พนักงานเติมน้ำให้ได้นะคะ พนักงานก็จะนำใบชาที่เสิร์ฟมาพร้อมกันนั้นกลับไปชงมาให้ใหม่ค่ะ ร้านนี้นั่งได้นานทีเดียว ค่อยๆ จิบชาไปพลาง กินสโคนไปพลาง (อายมาก อยากบอกว่าเราขอให้น้องเอาสโคนไปอุ่นให้ด้วยเพราะว่ามัวแต่อ่านหนังสือจนสโคนเย็นหมด แหะๆ ซึ่งน้องก็นำไปอุ่นให้แบบไม่เกี่ยงงอนนะคะ แถมยังเสิร์ฟแยมเพิ่มให้อีกต่างหาก)

ร้านนี้คิด service charge 10% และ VAT อีก 7% ค่ะ
